### 4.     Orientering om gebyr på jordflytninger

**Åbent**

Sagsnr.: 326-2021-38767       J.nr.: 09.08.15           Dokumentnr.:
326-2021-196195

**Sagstype**

Orientering.

**Resume og sagens baggrund**

Kalundborg Kommune behandler hvert år over 100
jordflytninger (i de første 9 måneder af 2021 har der være ca. 172
jordflytninger). Staten har besluttet, at der fremover skal opkræves gebyrer
for jordflytninger. DUT for 2021 er reduceret med 137.000 kr. og er for 2022
reduceret med 186.000 kr. Administrationen har, til budget 2022, fremlagt
forslag om et gebyr på 615 kr/time. for anvisning af erhvervsaffald og
jordflytning.

**Indstillinger**

Chefen for Plan, Byg og Miljø indstiller, at orienteringen
tages til efterretning.

**Behandling**

Teknik- og Miljøudvalget.

**Sagsfremstilling**

Kommunerne skal fremover opkræve gebyr for konkret anvisning
af erhvervsaffald og for håndtering af anmeldelser af flytning af jord, som er
erhvervsaffald. Gebyrerne skal dække de udgifter, kommunen har ved disse
opgaver, hvilket primært er tidsforbrug for selve sagsbehandlingen og udgifter
til IT.

Et udtræk fra kommunens it-system, Jordweb, viser, at der
var registreret 117 anmeldelser af jordflytninger og anmeldt flytning af
166.404 tons jord i 2020 (i de første 9 måneder af 2021 anmeldt flytning af
51.756 tons jord). Antallet af anmeldelser af jordflytninger varierer således
fra år til år men følger erfaringsmæssigt konjekturerne i byggebranchen.

Tidsforbruget kan variere meget fra sag til sag, hvor
størrelsen, kompleksiteten, kvalitet af anmeldelsen og den vedlagte
dokumentation er afgørende. De fleste jordflytningssager har et relativt
begrænset tidsforbrug svarende til omkring 15-30 minutter. Tidsforbruget på
mere komplicerede sager kan være adskillige timer.

Flytning af jord er et område som er vanskeligt at
administrere. Der kan være en risiko for at et gebyr på jordflytninger vil
betyde, at færre jordflytninger ”kommer forbi” kommunen, og der derfor vil ske
et fald i antal anmeldte jordflytninger. Det vil betyde, at gebyr for anvisning
af jord ikke vil dække reduktionen i DUT for området. Derudover retter gebyr
for jordflytning sig kun mod flytning af jord, som er erhvervsaffald, hvilket
kan betyde øget mængde private jordflytninger og dermed øget tidsforbrug, som
ikke kan inddrives via gebyrer. Eller i værste fald, at nogen vil undlade at
anmelde jordflytninger for at undgå et gebyret.

Kalundborg Kommune er i dialog med andre kommuner i Region
[adresse] om opkrævning af de nye gebyrer. Det er formentlig muligt at opnå en
ensretning af opkrævning efter de samme principper.

**Økonomiske konsekvenser**

Ingen.